ז'ורז' לואנז'ר (Georges Loinger), לוחם מחתרת צרפתי-יהודי שהציל מאות ילדים יהודים בשואה, מת בסוף השבוע בגיל 108 בצרפת. הוא נולד ב-1910 למשפחה יהודית בשטרסבורג, בן לסולומון לואנז'ר ולמינה ורצברג. ב-1940, כששירת בצבא צרפת, הוא נפל בשבי הגרמני ונעצר בגרמניה. עם זאת, השיער הבלונדיני שלו ועיניו הכחולות סייעו לו להסתיר את יהדותו, והוא הצליח להימלט ממחנה השבויים.
בהמשך, בצרפת, הצטרף לארגון ההומניטרי היהודי אוז"ה (Oeuvre de Secours aux Enfants), "מפעל סיוע לילדים", שלפי רישומיו הציל 5,000 ילדים יהודים שהוריהם נרצחו או נשלחו למחנות. לואנז'ר סייע להציל את חייהם של מאות ילדים יהודים בדרכים יצירתיות: הוא נהג לבעוט כדורגל אל מעבר לגבול שבין צרפת ושווייץ, ולבקש מהילדים לרדוף אחריו. שיטה אחרת להברחתם היתה לשלוח אותם לבית קברות בגבול צרפת-שווייץ, שם הלבישם במדי קברנים וציידם בסולם, ששימש קברנים במלאכתם. כך, בחסות התחפושת, חמקו אל החופש. הוא הציל 350 ילדים יהודים בדרך זו.
אחרי המלחמה סייע לחלק מהילדים שהציל לעלות לארץ ישראל. בהמשך עבד בחברת "צים" בצרפת. במרוצת השנים זכה במדליות ובאותות הוקרה על פעילותו בשואה, בין היתר בצרפת ובגרמניה. הוא מת בפאריס שלשום (שישי) בגיל 108. בן דודו, שהיה שותף במאמצים להצלת היהודים, היה הפנטומימאי הצרפתי-יהודי המפורסם מרסל מרסו. אחייניתו היא הזמרת ירדנה ארזי.
בפוסט שפירסמה היום בפייסבוק ספדה לו ארזי: "הדוד הגיבור שלי... סיכן את חייו במאמץ להציל אלפי יהודים ולהבריח אותם מעבר לגבול עם שווייץ. יחד איתו פעלו רבים מבני המשפחה ובהם גם בן דודו והאחות הקטנה מבין שבעת האחים לבית לואנז'ה, ילדה יפה שהתחזתה למקומית כדי להטעות את החיילים הגרמנים - אימא שלי, איבט".
ארזי הוסיפה כי "גרמניה וצרפת הוקירו והכירו במעשי הגבורה של המחתרת. אין עיטור שהוא לא זכה לקבל. אביר של ליגיון הכבוד הצרפתי והגרמני גם יחד". ואולם, לדבריה, "בישראל עד היום ממעטים לדבר על מעשי הגבורה של יהודים שהצילו יהודים ובכלל על החזית הצרפתית ומחתרת ההתנגדות. אולי הגיע הזמן. מעטים מאוד נשארו לספר. ולדוד ז'ורז' הגיבור היה הרבה מה לספר. נוח בשלום על משכבך". מוזיאון השואה בפאריס, שפירסם בשישי את דבר מותו, הגדיר אותו כ"איש יוצא דופן".